جتياح روسي د ؤكرانيا د 2022

ف 24 فبراير 2022، دارت روسيا هجمة شاملة على ؤكرانيا، لي كاتحدّها من جّيهة لجنوب غربية، شّي لي كيتّعتابر تصعيد كبير ل لحرب رّوسو-ؤكرانية لي بدات من 2014. هاد لهجمة كاتّعتابر أكبر هجمة عسكارية تقليدية و أميت حرب ف ؤروپا من لحرب لعالمية جّاوجة. هاد لحرب تسببات ف مئات لألاف ديال لقتلى من لعساكريا، و عشرات لألاف من لمدنيين لؤكرانيين. تال دابا (2025)، روسيا محتلة 20% ديال ؤكرانيا. من بين 41 مليون ؤكراني، 3,7 د لمليون هاجرو وسط لبلاد، و 6,9 مليون هربو على برا تال حدود أبريل 2023 شي لي خلق أكبر أزمة ديال اللاجئين ف ؤروپا من لحرب لعالمية الجاوجة.

لهجمة كان سبقها تعزيز د لقوات رّوسية على لحدود بيناتهوم من لبدية د 2021. على حساب رّايس د روسيا ڤلاديمير پوتين، هاد لهجوم جا كا رد على تحركات د نّاطو لي "باغي يتوسع جيهت شّرق ؤ يحاصر روسيا". لوزير لمنتدب د وزارة لخارجية رّوسي سيرݣي ريابكوڤ ݣال بلي روسيا خاصها تمنع ب أي شكل باش ؤكرانيا تدخل ف تّحالف د نّاطو. شي يامات قبل جّتياح، روسيا عتارفات ب جوج جمهوريات ف لأراضي د ؤكرانيا، لي هوما جمهورية دونيطسك شّعبية، ؤ جمهورية لوݣانسك شّعبية، لي بجوجهوم جاو ف مناطق د ؤكرانيا ب أغلبية روسية. ؤ لجيش رّوسي كان ديجا دخل ل منطقة ضونباس ف شّرق د ؤكرانيا من 21 فبراير.

معا 5 د صّباح ف تّوقيت لمحلي (6 د صّباح ف موسكو) رّايس د روسيا ڤلاديمير پوتين عطا أوامر باش تبدا عمليات عسكارية لي تجلّات ف صوارخ تسيفطو على مناطق ؤكرانية، منهوم لعاصيمة كييڤ. سّربيس د لحدود لؤكراني علن بلي لمكاتب ديالو على لحدود معا روسيا ؤ بيلاروسيا تم لهجوم عليهوم. ساعتاين موراها، لقوات لبرية رّوسية بدات جتياح. رّايس د ؤكرانيا ڤولوديمير زيلينسكي علن على حالة د لحرب، ؤ قطع لعلاقات معا روسيا بشكل رسمي. ف نفس لوقت، سّلطات رّوسية عتاقلات مئات د نّاس ف لحتيجاجات ضد لحرب لي طراو ف بزاف د لمدون ف روسيا مورما بدات لهجمة. بعض لبلدان لأعضاء د نّاطو بداو كيعطيو سّلاح ؤ لماطيرييل ل ؤكرانيا، مي لمونضامة براسها ماعاوناتش ؤكرانيا بشكل رسمي، من غير تقوية دّفاع د لبلدان لي حداها.

جّتياح رّوسي تلقّا ردود فيعل و إدانة قوية من بزاف د دّوال، منها إدانة كبيرة ؤ عقوبات قتيصادية على روسيا. الجمعية لعامة د لأمم لمتحدة دوّزات قرار كايدين الجتياح، و كايطالب روسيا ب لإنسحاب لفوري. لمحكامة د لعدل الدولية عطات أمر ل روسيا باش تحبس لعمليات لعسكارية، و لمجلس ديال ؤروپا طرد روسيا من لعضوية ديالو. بزاف د لبلدان فرضو عقوبات على روسيا و لحليفة ديالها بيلاروسيا، و عطاو مساعدات إنسانية و عسكارية ل ؤكرانيا. الدول د لبلطيق و پولونيا ولاو حاسبين روسيا "دولة إرهابية". لمحكامة الجنائية الدولية حلّات تحقيق ف جرائم ضد لإنسانية، جرائم حرب، خطيف الدراري لؤكرانيين، و لإبادة د لؤكرانيين؛ و صدرات مدكرة توقيف ضد ڤلاديمير پوتين و 5 د لمسؤولين الروسيين.

 لخلفية 
 تاريخ 

لمنطقة لي دابا كاينة ف ؤكرانيا كانت، ف بزاف د لفترات تّاريخية، تابعة ل لإمبراطورية رّوسية، ؤ أول دولة د رّواسا كانت تأسسات تماك ؤ لعاصيمة ديالها كانت ف كييڤ، لي دابا عاصيمة د ؤكرانيا. عبر قرون د زّمان ستاقلات ؤكرانيا ل مدة شحال من مرة (متلاً فاش طاحت ف يد لمنݣول ف لقرن 13)، ؤ عاود رجعات. ف لقرن 20، لينين كان تخلّا على ؤكرانيا ؤ مناطق خرين ل صالح ألمانيا ف لوقت د لحرب لعالمية لّولة، باش يركّز على لوضعية ف دّاخل لي كانت متأزّمة، ؤ عاود رجعات كا وحدة من 11 دولة تابعة ل ليتيحاد سّوڤياتي، حتال 1991 فاش ستاقلات بشكل كامل مرة خرة. ب سباب لقرب لجغرافي ديالها من غرب ؤروپا، ؤكرانيا عندها تأتير غربي تقافي ؤ فيكري كبر، ؤ هيّا عكس روسيا دولة ديموقراطية بحال بزاف د لبلدان د لغرب. تاريخياً، كان تّأتير لغربي، سوا ف لفيكر ؤلا تّقافة ؤلا طّيكنولوجيا كيجي ل روسيا ديما من ؤكرانيا.

مورما طاح ليتيحاد سّوڤياتي، لعلاقات بين روسيا ؤ ؤكرانيا بقات مستامرة. ف 5 دجنبر 1994، ؤكرانيا قبلات باش تّخلا على سّلاح نّووي ديالها، موقابيل باش روسيا، بريطانيا ؤ لميريكان يضمنوها ضد تهديدات ل سّتيقلالية سّياسية ؤ سّيادة ديالها. فاش روسيا ضمّات قريميا ف 2014، تّعتابر هادشي خرق ل لموعاهدة د بوداپيست ؤ تعدي على سّيادة د ؤكرانيا.

 تّورة لّيمونية ف ؤكرانيا 
ف 2004، ڤيكطور يانوكوڤيتش، لي كان لوزير لّول د ؤكرانيا، ربح نّتيخابات رّئاسية. من بعد لمحكمة لعالية د ؤكرانيا خرّجات حكم قضائي بلي نّتيخابات كانت مزوّرة، ؤ تّلغاو نّتايج. لؤكرانيين خرجو ف موضاهرات لي حتجو فيها على تّزوير ؤ دعمو لمنافس ديالو ڤيكطور يوشتشينكو. هاد لّخر ف لوقت ديال لأحدات لي تسمّات "تّورة لّيمونية"، بدا كيمرض، ؤ تبيّن من بعد بلي تعرّض ل تسمم ب ديوكسين. يوشتشينكو تّاهم روسيا ب تّسميم ديالو. ف 2010، يانوكوڤيتش ربح نّتيخابات رّئاسية ؤ بقا رايس د ؤكرانيا حتا تحيّد من لمنصب ديالو ف 2014 ب سباب حتيجاجات شعبية.

 لحرب رّوسوؤكرانية (2014) 

مور تورة لكرامة لؤكرانية ف فبراير 2014، حتلّات روسيا قريميا لي كانت تابعة ل ؤكرانيا، و دعمات لإنفصاليين الداعمين ل روسيا باش يحاربو ضد ؤكرانيا ف حرب ضونباس. هاد 8 سنين اللولة ديال لحرب عرفات مناوشات بحرية و حتى حرب سيبيرانية. لإجتياح الروسي د فبراير 2022 ما هوّ غير تصعيد ديال حرب لي كانت ديجا شاعلة بين هاد الجوج بلدان.

 قبل جّتياح 
شهورا قبل جّتياح رّوسي، كانت روسيا كاتبلاصي لعساكريا ديالها على لحدود معا ؤكرانيا، ؤ بزاف د لبلدان كانو متخوّفين بلي پوتين باغي يبدا حرب.

 كرونولوجيا 
تصغير|تسلسل د لأحدات ديال لحرب د روسيا على ؤكرانيا
ف 24 فبراير، شوية قبل من 6 د صّباح ف موسكو، پوتين علن على "عملية عسكارية خاصة" ف شّرق د ؤكرانيا. ف لإعلان ديالو، پوتين ݣال بلي ماعندوش نية باش يحتل ؤكرانيا، ؤ بلي كيحتارم لحق د لؤكرانيين باش يحكمو راسهوم ب راسهوم. ؤ زاد بلي هاد "لعملية" لهدف ديالها هوّا باش "تحمي نّاس" ف لمنطقة د ضونباص لي فيها أغلبية ناطقة ب رّوسية. لي، على حساب پوتين "عاناو ف 8 سنين لّخرة من لحݣرة ؤ لإبادة من طاراف لحوكومة د كييڤ". بعد دقايق من لإعلان ديال پوتين، خرج لخبار على نفيجارات ف كييڤ، خاركيڤ، ؤديسا، ؤ ضونباص.

نيشان مورا لهجوم رّوسي، رّايس د ؤكرانيا ڤولوديمير زيلينسكي، علن على لحالة د لحرب ف ؤكرانيا. ف نفس نّهار ف لعشية، ديكلارا بلي جميع رّجال لي عمرهوم ما بين 18 ؤ 60 عام خاص يتم تّجنيد ديالهوم باش يدافعو على لبلاد.

لعساكريا رّوس دخلو من 4 د جّوايه: شّمال من بيلاروسيا ف تّيجاه كييڤ، شّمال شّرقي من روسيا ف تّيجاه خاركيڤ، شّرق من دونيتسك ؤ لوݣانسك، ؤ من لجنوب من قريميا لي كانت روسيا ضمّاتها قبل.

لجيش رّوسي رسم رّمز Z (حرف لاتيني) على دّوزان ؤ لمركوب لعسكاري ديالو، غالبان باش مايتيريوش لعكساريا رّواسا على بعضياتهوم.

 ردود لفعل الدولية 
 لمؤسسات الدولية 

 لاإطار|20x20بك ناطو: ندد لأمين لعام د حيلف نّاطو، ينس سطولطنبيرݣ، ب لعدوان رّوسي ف 24 فبراير، و وصفو بلي هجوم خايب كايهدد لحياة ديال بزاف د لمدنيين. و زاد قال بلي لأعضاء ديال نّاطو هايتلاقاو "باش إتعاملو معا تداعيات لإجراءَات لعدوانية د روسيا".
 لاإطار|20x20بك لمونضامة د دّوال لأمريكية: خرجات لمونضامة د دّوال لأمريكية واحد لبيان بينات فيه بلي مامتافقاش معا لغزو رّوسي و قالت عليه بلي "جريمة دولية كبيرة" حيت عتابراتو "عتداء على لأمن ديال لبشرية و سّلامة ديالها، و حتا على لعلاقات لحضارية بين لبلدان".« Comunicado de la Secretaría General de la OEA sobre ataque ruso a Ucrania »
 لاإطار|20x20بك لمجلس ديال ؤروپا: تمنعات روسيا من لمشاركة ف هاد لمونضامة من 25 فبراير.
 لمونضامة د تّعاون لقتيصادي ؤ تّنمية: علنات لمونضامة د تّعاون لقتيصادي ؤ تّنمية ف 25 فبراير 2022 بلي تحبسات لعملية ديال لينضمام د روسيا، و سدات لبيرو ديالها ف موسكو.

 ميريكان 

 لاإطار|20x20بك كاناضا: ف 24 فبراير سّفير ديال لأمم لمتحدة بوب راي قال بلي كان "هجوم ماعندوش تبرير و مخفي" من طرف عضو ف مجلس لأمن التابع ل لأمم المتحدة. رئيس لووزارا لكانادي دجاستن طرودو قال نيابة على بلادو بلي ماعجبوش لهجوم الروسي، و ݣال بلي راه نتهاك د لحقوق سّيادية ديال ؤكرانيا و لأراضي ديالها.
 لاإطار|20x20بك لميريكان: ف 24 فبراير الرئيس لميريكاني جو بايدن قال بلي "لهجوم ماعندو حتا مبرر و موسكو بوحدها لي كاتحمّل مسؤولية ديالو"

 تصاور 

 مصادر 

 شوف تا 
 براهيم سعدون


تصنيف:لعلاقات بين ؤكرانيا ؤ روسيا
تصنيف:روسيا
تصنيف:ؤكرانيا
تصنيف:عنف سياسي
تصنيف:2022
تصنيف:مقالات فيها مصدر و 3000 بايت
تصنيف:مطايفات د عوام 2020
تصنيف:ڤلاديمير پوتين
تصنيف:ڤولوديمير زيلينسكي

تصنيف:عوام 2020 ف روسيا

تصنيف:عوام 2020 ف ؤكرانيا

تصنيف:عوام 2020 ف ؤروپا